4 Go ya ka Beibele, go se fele pelo ke seka seo se enywago ke moya o mokgethwa. Ka ge re sa phethagala, re ka se kgone go bontšha go se fele pelo ka tekanyo yeo Modimo a e nyakago ntle le thušo ya gagwe. Go se fele pelo ke mpho e tšwago go Modimo, gomme tsela e kgolo ya go bontšha gore re a mo rata ke ge re sa fele pelo. Le gona ge re sa fele pelo re bontšha gore re rata batho ba bangwe. Ge re dula re felela ba bangwe pelo, re tlo feleletša re ba hloya; eupša go se fele pelo go tla dira gore re ba rate. (1 Bakor. 13:4; Bagal. 5:22) Go se fele pelo go tswalana le dika tše dingwe tše mmalwa tša Modimo. Ka mohlala, go tswalana kudu le kgotlelelo, yeo e re thušago go dula re thabile gaešita le ge re na le mathata. (Bakol. 1:11; Jak. 1:3, 4) Le gona go se fele pelo go ka akaretša go kgotlelela go tlaišwa eupša re sa itefeletše le go dula re tiile go sa šetšwe seo se diregago. Go oketša moo, Beibele e re kgothaletša gore re be le moya wa go leta, e bile re dire seo ka go rata. Polelwana ye e hlaloswa gabotse go Jakobo 5:7, 8b (Bala), ka ge e le seka sa go se fele pelo.